Svrček, Miloš, poslanec NR SR (2023-03-22):
Ďakujem pekne za slovo, pán predsedajúci. Ja len ešte v krátkosti ako navrhovateľ si dovolím prečítať pozmeňujúci a doplňujúci návrh, pretože v rámci rokovania výborov po diskusii aj s legislatívou Národnej rady vyvstali viaceré otázky a dovolil by som si prečítať a predniesť pozmeňujúci a doplňujúci návrh, ktorý vzišiel aj z dohody s ministerstvom dopravy, aby sme legislatívne vyčistili ten návrh. Takže jedná sa o pozmeňujúci a doplňujúci návrh poslanca Národnej rady Slovenskej republiky Miloša Svrčeka k návrhu poslanca Národnej rady Slovenskej republiky Miloša Svrčeka na vydanie zákona, ktorým sa mení a dopĺňa zákon č. 669/2007 Z. z. o jednorazových mimoriadnych opatreniach v príprave niektorých stavieb, diaľnic a ciest pre motorové vozidlá a doplnení zákona Národnej rady Slovenskej republiky č. 162/1995 Z. z. o katastri nehnuteľností (katastrálny zákon) v znení neskorších predpisov v znení neskorších predpisov (tlač 1398). Návrh poslanca Národnej rady Slovenskej republiky Miloša Svrčeka na vydanie zákona, ktorým sa mení a dopĺňa zákon č. 669/2007 Z. z. o jednorazových mimoriadnych opatreniach v príprave niektorých stavieb, diaľnic a ciest pre motorové vozidlá a o doplnení zákona Národnej rady Slovenskej republiky č. 162/1995 Z. z. o katastri nehnuteľností (katastrálny zákon) v znení neskorších predpisov v znení neskorších predpisov sa mení a dopĺňa takto: 1. V názve návrhu zákona sa rok „2022“ mení na rok „2023“. 2. V čl. I bode 1 sa znenie § 1 nahrádza novým § 1, ktorý znie: „§ 1 Tento zákon sa vzťahuje na prípravu stavieb diaľnic a rýchlostných ciest v uvedených prílohách č. 1 a 2 vrátene ich súčastí a vyvolaných úprav1) (ďalej len „diaľnica“). Ustanovenie § 1a sa vzťahuje len na diaľnice uvedené v prílohe č. 2.“ Poznámka pod čiarou k odkazu 1 znie: „1) § 16 ods. 5 a § 18 ods. 13 zákona č. 135/1961 Z. z. o pozemných komunikáciách (cestný zákon) v znení neskorších predpisov.“ 3. V čl. I v bode 2 v § 1a sa vypúšťa slovo „výlučne“. 4. V čl. I v bode 2 v § 1a v písmene a sa spojka „a“ nahrádza spojkou „alebo“. 5. V čl. I v bode 2 v poznámke pod čiarou k odkazu 1a sa slová „v znení neskorších prepisov“ nahrádzajú slovami „o posudzovaní vplyvov na životné prostredie a o zmene a doplnení niektorých zákonov v znení neskorších predpisov“. 6. V čl. I v bode 3 v poznámke pod čiarou k odkazu 4ba sa za slová „50/1976 Zb.“ vkladajú slová „v znení zákona č. 199/1995 Z. z.“. 7. V čl. I v bode 4 a v § 9d sa slová „dňom vyhlásenia“ nahrádzajú slovami „od 1. mája 2023“. 8. V čl. I v bode 4 a v § 9d v ods. 1 sa slová „dňom účinnosti“ nahrádzajú slovom „účinnosťou“. 9. V čl. I v bode 4 a v § 9d v odseku 2 sa slová „dňom účinnosti“ nahrádzajú slovami „účinnosťou“. 10. V čl. I v bode 5 názov prílohy č. 2 sa vypúšťajú slová „a ciest pre motorové vozidlá“. 11. V čl. I v bode 5 v prílohe č. 2 sa slovo „prioritných“ nahrádza slovom „úsekov“. 12. V čl. I v bode 5 v prílohe č. 2 sa skratka „SK/UA“ nahrádza slovami „Slovenská republika/Ukrajina“. 13. V čl. I v bode 5 v prílohe č. 2 sa skratka „SR/PR“ nahrádza slovami „Slovenská republika/Poľsko“. 14. V čl. I v bode 5 v prílohe č. 2 sa skratka „MR/SR“ nahrádza slovami „Maďarsko/Slovenská republika“. 15. V čl. 2 sa slová „dňom vyhlásenia“ nahrádzajú slovami „1. mája 2023". Toľko takýto legislatívno-technický pozmeňujúci návrh. Ďakujem pekne.